**Arc- és fejvédelem**

A fejvédelem során a védőeszköznek alapvetően védelmet kell biztosítani a mechanikai hatások (szabadon eső tárgyak, álló tárgyba ütközés, mozgó tárggyal ütközés), sugárzások, hőhatások és égés, hidegártalom, valamint zaj ellen.

A fejvédő eszközöket a következő három kategóriába sorolják:

* 1. kategória: felületi sérülést okozó mechanikai veszélyek, időjárási körülmények, szennyeződések ellen
* 2. kategória: minden ipari védősisak
* 3. kategória: hőhatás, villamosság által okozott kockázatok ellen, pl. feszültség alatt végzett munka esetén (50 Volt váltakozó, illetve 75 Volt egyenáram felett)

A védősisaknak bármely munkaterületen teljesítenie kell az alábbiakat:

- képes legyen megállítani a tompa vagy hegyes, leeső tárgyat anélkül, hogy a sisakhéj vagy a tárgy a koponyával érintkezne,
- a körülményekhez képest minél kisebb erőt adjon át a fejnek,
- védjen az alacsony és a magas hőmérséklet, valamint a fémolvadék fröccsenése ellen
- villamos szigetelést és megfelelő komfortérzetet biztosítson a dolgozóknak.

A védősisakok védőképességének fokozatát az ütéselnyelő képességük határozza meg, ami ne haladja meg az 5,0 kN értéket.

**Az ipari védősisak részei**



* sisakhéj
* szemellenző
* perem
* belső felszerelés (rögzít, elnyeli az ütés kinetikus energiáját)
* rugalmas fejkosár
* körbefutó fejpánt (tarkópánttal)
* védőpárnázás
* komfort- vagy izzadságszalag
* szellőzőnyílások (zárószerkezettel ellátható)
* állszíj és állszíjrögzítés
* sisaktartozékok (nyakvédő, arc- és hallásvédő eszközök)

|  |  |  |  |
| --- | --- | --- | --- |
| **Tulajdonságok** | **Polietilén** | **Akril** | **Műgyanta** |
| Öregedésállóság | Jó | Jó | Nagyon jó |
| UV-állóság | Megfelelő | Jó | Nagyon jó |
| Alaktartás hő hatására | 70oC-ig | 90oC-ig | 500oC-ig |
| Olvadáspont | 150oC | 180oC | > 1000oC |
| Hidegállóság | Nagyon jó | Jó | Nagyon jó |
| Ridegedési hajlam | Nincs | Nincs | Nincs |
| Kémiai ellenállóság | Jó, kivéve olajok, zsírok | Megfelelő, kivéve savak | Jó |
| Fajsúly (kg/dm3) | 0,96 | 1,09 | 1,58 |

**Az arc- és fejvédelmi egyéni védőeszközökre vonatkozó legfontosabb szabványok:**

|  |  |
| --- | --- |
| **Szabvány száma** | **Szabvány megnevezése** |
| MSZ EN 397 | Ipari védősisakok |
| MSZ EN 14458 | Személyi szemvédő eszközök. Tűzoltó-, mentő- és vészhelyzeti szolgálatok által tűzoltó- és nagyteljesítményű ipari védősisakokkal együtt használt arcvédők és álarcok |
| MSZ EN 14052 | Nagy védőképességű ipari védősisakok |
| EN 443 | Védősisakok épületekben és más szerkezetekben végzett tűzoltáshoz |

**A fejszalag nagyságát mindig úgy kell beállítani, hogy a sisak fennmaradjon a fejen, amikor a viselője előre hajol, de ne olyan szorosra, hogy nyomot hagyjon a homlokon!
A sisak kialakítása tegye lehetővé az optikai, illetőleg védőszemüveg viselését!
4-5 évente, illetve az erős ütést ért sisakot ki kell cserélni!
A sisakot zárt, jól szellőző raktárhelyiségben kell tárolni!**